WGO wil Chinese laboratoriums oudit oor virus | Maroela Media
Die Wêreldgesondheidsorganisasie (WGO) het verlede week aangekondig dat hy beplan om Chinese laboratoriums te oudit. Dié stap kom te midde van toenemende bewerings dat die Covid-19-virus in 'n biotegnologie-laboratorium in Wuhan ontstaan het.
Maroela Media het in Junie berig pres. Joe Biden het Amerikaanse intelligensieagentskappe opdrag gegee om binne drie maande verslag te doen oor hoe die virus versprei het.
In 'n verslag wat verlede jaar opgestel is, beweer die Lawrence Livermore-laboratorium dat die hipotese dat die virus uit 'n laboratorium in Wuhan versprei het, wel geloofwaardig is.
Tedros Adhanom Ghebreyesus, hoof van die WGO, het gesê die beplande oudits sal relevante laboratoriums en navorsingsinstellings in gebiede waar die eerste Covid-19-gevalle aangemeld is, insluit.
China se adjunk-minister van gesondheid, Zeng Yixin, het egter gesê hy is verbaas dat die WGO met die oudits wil voortgaan.
Yixin meen gerugte oor 'n moontlik mensgemaakte virus is absurd en sê dat die betrokke laboratoriums in Wuhan nooit navorsing op koronavirusse gedoen het nie.
Beijing hou steeds vol dit is hoogs onwaarskynlikheid dat die virus in 'n laboratorium ontstaan het, hoewel 'n span kundiges van die WGO in Januarie tot die gevolgtrekking gekom het dat dit wel moontlik is.
Chinese amptenare en staatsmedia is eerder van mening dat die virus uit die Amerikaanse militêre navorsingslaboratorium in Fort Detrick, Maryland, afkomstig is.
Geen ongelukke by Wuhan-laboratorium
Yuan Zhiming, direkteur van die nasionale bioveiligheidslaboratorium by Wuhan se instituut vir virologie, het Donderdag gesê dat geen patogene sedert 2018 uit dié laboratorium ontsnap het nie en dat geen personeel per ongeluk besmet is nie.
China het egter die afgelope ruk onder beskuldigings van die WGO deurgeloop oor sy klaarblyklike gebrek aan deursigtigheid, nadat 'n span wetenskaplikes vroeër vanjaar toegang tot Chinese laboratoriums geweier is.
"Ons doen 'n beroep op die Chinese regering om deursigtig te wees tydens dié oudits en saam met ons te werk om antwoorde te kry," het Ghebreyesus gesê.